আমাদের একটি অংশগ্রহণমূলক গ্রহণযোগ্য নির্বাচনের মাধ্যমে গঠিত সরকার অত্যন্ত প্রয়োজন। এ ব্যাপারে পদ্ধতি–প্রক্রিয়া নিয়ে নানা কথা থাকলেও নীতিগতভাবে দ্বিমত করার সুযোগ কারও নেই। আরও গুরুত্বপূর্ণ এ কারণে যে নতুন প্রধান নির্বাচন কমিশনার এটা উপলব্ধি করেন বলে সুস্পষ্ট হওয়ায় বিষয়টির গুরুত্ব বাড়িয়ে দেয়। আলোচনাটি হয়েছে বর্তমান এককেন্দ্রিক বিশ্বের প্রধান পরাশক্তিধর মার্কিন যুক্তরাষ্ট্রের ঢাকায় নিযুক্ত রাষ্ট্রদূতের সঙ্গে। সেটাও আগ্রহ বৃদ্ধি করে। ইসি সচিবের মতে, সিইসি বলেছেন, ‘১৯৯৬, ২০০১, ২০০৮ সালে আমাদের ভালো নির্বাচন করার অভিজ্ঞতা রয়েছে। চার মাসের ব্যবধানেও ভালো নির্বাচন করেছে ইসি। সে ক্ষেত্রে ১৯৯৬ সালের ১৫ ফেব্রুয়ারি ও ২০১৪ সালের ৫ জানুয়ারির নির্বাচন যেন আর নয়, সে জন্য আমরা একমত।’